joelniklaus/EU_Wikipedias huggingface dataset:
Ελευθέριο Λάρισας

Το Ελευθέριο (πρώην Καραλάρ: πληθυντικός της τουρκικής λέξεως Kara = μαύρος) είναι χωριό που ανήκει στον δήμο Κιλελέρ, της Περιφερειακής Ενότητας Λάρισας, που βρίσκεται στην Περιφέρεια Θεσσαλίας, σύμφωνα με τη διοικητική διαίρεση της Ελλάδας, όπως διαμορφώθηκε με το πρόγραμμα “Καλλικράτης”. Ο πληθυσμός του ανέρχεται στους 347 κατοίκους.

Γενικά και ιστορικά στοιχεία 
Το υψόμετρο του Ελευθέριου είναι 60 μέτρα από την επιφάνεια της θάλασσας. Στο χωριό λειτουργούν νηπιαγωγείο και δημοτικό σχολείο. Η εκκλησία των Γενεθλίων της Θεοτόκου βρίσκεται στην πλατεία και κάθε χρόνο στο εορτή της γίνεται πανηγύρι.

Μέχρι το 1918 ο οικισμός ήταν γνωστός ως Καραλάρ. Στις 23 Σεπτεμβρίου του 1943, ο ανδρικός πληθυσμός του χωριού ηλικίας ηλικίας 15-50 ετών εκτελέστηκε μαζικά από τα γερμανικά στρατεύματα Κατοχής ως αντίποινα για την επίθεση ανταρτών κατά ξεκομμένων στρατιωτών. Οι νεκροί υπολογίζονται σε περισσότερους από 40. Στις 29 Ιουνίου του 1944, δυνάμεις του ΕΛΑΣ επιτέθηκαν εναντίον της γερμανικής φρουράς που έδρευε στο Ελευθέριο. Παρόλο που οι Γερμανοί απέκρουσαν την επίθεση, την επόμενη μέρα εγκατέλειψαν οριστικά το χωριό. Ακόμη, αναφέρεται πως στις 9 Αυγούστου του 1944 εκτελέστηκαν άλλοι 9 κάτοικοι του χωριού.

Διοικητικά, μετά την ενσωμάτωσή του στο ελληνικό κράτος, ο οικισμός υπήχθη το 1883 στον δήμο Συκουρίου. Το 1912 προσαρτήθηκε στην κοινότητα Τοπουσλάρ και από το 1918 μέχρι το 1997 ανήκε στην επαρχία Λαρίσης ως έδρα κοινότητας. Το 1997 υπήχθη στον δήμο Πλατυκάμπου, ενώ από το 2011 ανήκει στον καλλικρατικό δήμο Κιλελέρ.

Απογραφές πληθυσμού

Παραπομπές 

Χωριά του νομού Λάρισας
Δήμος Κιλελέρ
Λορίν

Η Λορίν Ζινέμπ Νόρα Ταλχαουί (Lorine Zineb Nora "Loreen" Talhaoui, 16 Οκτωβρίου 1983), γνωστή με το σκηνικό όνομα Λορίν, είναι Σουηδή τραγουδίστρια και μουσικός παραγωγός. Εκπροσώπησε τη Σουηδία στον διαγωνισμό τραγουδιού της Eurovision 2012 στο Μπακού του Αζερμπαϊτζάν, με το τραγούδι της "Euphoria", και κέρδισε το διαγωνισμό με 372 βαθμούς. Στο Διαγωνισμό Τραγουδιού της Eurovision 2013, στη σουηδική πόλη Μάλμε, η Λορίν τραγούδησε τόσο στον ημιτελικό όσο και στον τελικό.

Πρώτα χρόνια 
Η Λορίν γεννήθηκε στη Στοκχόλμη, στη Σουηδία, το 1983. Οι γονείς της ήταν Μαροκινοί μετανάστες. Όταν ήταν μικρή, μετακόμισε στο Βέστερας, όπου και μεγάλωσε. Έχει περάσει το μεγαλύτερο μέρος της εφηβείας της στο Γκρίτα, μια κατοικημένη περιοχή στο Βέστερας.

Μουσική καριέρα

2004-10
Η Λορίν έγινε γνωστή στο ευρύ σουηδικό κοινό μετά την συμμετοχή της στην σουηδική εκδοχή της μουσικής εκπομπής Idol 2004, συμμετέχοντας ως Λορέν Ταλχαουί. Κατά την διάρκεια των προκριματικών γύρων, τερμάτισε στην τρίτη θέση μετά από την ψήφο του κοινού. Τελικά, κατέλαβε την τέταρτη θέση. Την επόμενη χρονιά, κυκλοφόρησε το πρώτο της σινγκλ, "The Snake", με το συγκρότημα Rob'n'Raz και έγινε τηλεοπτική παρουσιάστρια στο TV400. Εργάστηκε ως παραγωγός και σκηνοθέτης για αρκετά ριάλιτι σόου στην σουηδική τηλεόραση. Το 2011, κυκλοφόρησε το σινγκλ "My Heart Is Refusing Me", το οποίο σημείωσε εμπορική επιτυχία στη Σουηδία.

Παραπομπές

Σουηδοί τραγουδιστές
Συμμετέχοντες στη Eurovision
Διαγωνισμός Τραγουδιού Eurovision 2012
Διαγωνισμός Τραγουδιού Eurovision 2013
Νικητές Διαγωνισμού Τραγουδιού Eurovision
Στέφαν Ραντίσεβιτς

Ο Στέφαν Ραντίσεβιτς (σερβικά : Стефана Радичевић) ήταν πολιτικός του πριγκιπάτου της Σερβίας κατά τον 19ο αιώνα.

Ήταν εξέχων αξιωματούχος και γραμματέας των πριγκίπων Μίλαν Ομπρένοβιτς και Μιχάηλο Ομπρένοβιτς. Ανήκε σε μία ομάδα ατόμων περίγυρο του Μιλος Ομπρένοβιτς όλοι γεννημένοι εκτός Σερβίας που λόγω του ότι ήταν όλοι μορφωμένοι και ο πρίγκιπας αγράμματος τον επηρέαζαν. Χρημάτισε υπουργός δικαιοσύνης και παιδείας την περίοδο 1840 - 1842. Ήταν πολιτικός αντίπαλος του Τομά Βούκιτς Πέρισιτς. Το 1840 διορίσθηκε βοηθός του Αβραάμ Πετρόνιεβιτς υπουργού τότε εξωτερικών.

Παραπομπές

Πηγές 
 Белешка Стефана Радичевића о првој владав - CEEOL 

Υπουργοί δικαιοσύνης της Σερβίας
Υπουργοί παιδείας της Σερβίας
ΦΚ Χράντετς Κράλοβε

Η ΦΚ Χράντετς Κράλοβε είναι μια τσεχική ποδοσφαιρική ομάδα από την πόλη Χράντετς Κράλοβε. Η ομάδα ιδρύθηκε το 1905. Κέρδισε τοΠρωτάθλημα ποδοσφαίρου Τσεχοσλοβακίας με την πρώτη της συμμετοχή στην ανώτατη κατηγορία τη σεζόν 1959-1960. Η ομάδα αγωνίζεται στη Czech 2. Liga.

Μετά την κατάκτηση του πρωταθλήματος, συμμετείχε στο Κύπελλο πρωταθλητριών 1960-61 όπου απεκλείστηκε στα προημιτελικά από την Μπαρτσελόνα. Το 1995 κέρδισε το Κύπελλο Τσεχίας (ποδόσφαιρο ανδρών) και συμμετείχε στο Κύπελλο Κυπελλούχων Ευρώπης (ποδόσφαιρο), όπου αποκλείστηκε στους 16 από τη ΦΚ Ντιναμό Μόσχας. Την περίοδο 2002-03 υποβιβάστηκε στη δεύτερη κατηγορία, αλλά επέστρεψε στην ανώτατη κατηγορία το 2009/10.

Εξωτερικοί σύνδεσμοι
Επίσημη ιστοσελίδα  

Ποδοσφαιρικές ομάδες Τσεχίας
Ιδρύσεις ποδοσφαιρικών ομάδων το 1905
ΦΚ Χράντετς Κράλοβε
Ποδοσφαιρικές ομάδες Τσεχοσλοβακίας
Μητροπολίτης Νέας Ιωνίας, Φιλαδελφείας, Ηρακλείου και Χαλκηδόνος Γαβριήλ

Ο Μητροπολίτης Νέας Ιωνίας, Φιλαδελφείας, Ηρακλείου και Χαλκηδόνος Γαβριήλ (κατά κόσμον Γεώργιος Παπανικολάου) είναι Έλληνας θεολόγος, Ιεράρχης της Εκκλησίας της Ελλάδος, πρώην Επίσκοπος Διαυλείας της Ιεράς Αρχιεπισκοπής Αθηνών και πρώην Αρχιγραμματέας της Ιεράς Συνόδου της Εκκλησίας της Ελλάδος.

Βιογραφικά Στοιχεία
Γεννήθηκε στο Μοσχάτο το 1976.  Αποφοίτησε από τη Θεολογική Σχολή του Πανεπιστημίου Αθηνών το 1999. Το 2001 έλαβε μεταπτυχιακό δίπλωμα από τη Θεολογική Σχολή Φριβούργου της Ελβετίας. 

Διάκονος χειροτονήθηκε στις 18 Φεβρουαρίου 1996 από τον τότε Επίσκοπο Διαυλείας και μετέπειτα Μητροπολίτη Διδυμοτείχου, Ορεστιάδος και Σουφλίου Δαμασκηνό και πρεσβύτερος στις 30 Μαΐου 2002 από τον Αρχιεπίσκοπο Αθηνών Χριστόδουλο. Υπηρέτησε ως εφημέριος στον Ιερό Ναό Αγίας Μαρίνης Θησείου και ως πρωτοσύγκελος της Αρχιεπισκοπής Αθηνών, από το 2009 έως την εκλογή του.

Στις 7 Οκτωβρίου 2011, εξελέγη Επίσκοπος Διαυλείας από την Ιεραρχία με 48 ψήφους. Ακολούθως, τοποθετήθηκε Αρχιγραμματέας της Ιεράς Συνόδου της Εκκλησίας της Ελλάδος. Στις 9 Οκτωβρίου 2011 χειροτονήθηκε στον Ιερό Ναό Αγίου Διονυσίου του Αρεοπαγίτου Αθηνών επίσκοπος Διαυλείας, βοηθός επίσκοπος της Αρχιεπισκοπής Αθηνών. 

Στις 10 Οκτωβρίου 2014 εξελέγη Μητροπολίτης της Μητροπόλεως Νέας Ιωνίας και Φιλαδελφείας. Η ενθρόνισή του έγινε την 1η Νοεμβρίου 2014, στον Ιερό Μητροπολιτικό Ναό Αγίων Αναργύρων της Νέας Ιωνίας, παρουσία του τότε Πρωθυπουργού Αντώνη Σαμαρά, των τότε Υπουργών Παιδείας & Θρησκευμάτων Ανδρέα Λοβέρδου και Εθνικής Άμυνας Νίκου Δένδια, πλήθους βουλευτών, λοιπών Αρχών και πλειάδας Αρχιερέων.

Στις 19 Νοεμβρίου 2019, με απόφαση της Ιεράς Συνόδου, η Ιερά Μητρόπολις Νέας Ιωνίας και Φιλαδελφείας μετονομάστηκε σε Ιερά Μητρόπολη Νέας Ιωνίας, Φιλαδελφείας, Ηρακλείου και Χαλκηδόνος, με τον Μητροπολίτη Γαβριήλ να παίρνει τον αυτό τίτλο.

Παραπομπές 

Παπανικολάου
Παπανικολάου
Παπανικολάου
Παπανικολάου
ΦΚ Τεπλίτσε

Η ΦΚ Τεπλίτσε, η απλά Τεπλίτσε, είναι μια τσεχική ποδοσφαιρική ομάδα από την πόλη Τεπλίτσε, 80 χλμ. βόρεια της Πράγας. Η ομάδα αγωνίζεται στην Α' Κατηγορία της χώρας.

Ιδρύθηκε μετά το Β' Παγκόσμιο Πόλεμο το 1945. Προβιβάστηκε στην ανώτατη κατηγορία τρία χρόνια μετά την ίδρυσή της. Έχει αγωνιστεί κυρίως στην Α' και Β' Κατηγορία της Τσεχοσλοβακίας (Πρωτάθλημα Ποδοσφαίρου Τσεχοσλοβακίας). Μετά τη Βελούδινη Επανάσταση, και την επιστροφή των πλούσιων χορηγών, αγωνίστηκε στη Β' Κατηγορία της Τσεχίας μέχρι το 1996–97 που επέστρεψε στην Α'. Η ομάδα ήταν φιναλίστ την περίοδο 1998–99 και αγωνίστηκε στο Τσάμπιονς Λιγκ του 1999–00. Το 2003 κέρδισε το Κύπελλο Τσεχίας, με αποτέλεσμα να αγωνιστεί στο Κύπελλο ΟΥΕΦΑ του 2003–04.

Εξωτερικοί σύνδεσμοι 
 Επίσημη ιστοσελίδα
 Προφίλ στη σελίδα της WorldFootball.NET
 Ντοκουμέντο με αναφορά στην ιστορία της (1ο)
 Ντοκουμέντο με αναφορά στην ιστορία της (2ο)
 Ντοκουμέντο με αναφορά στην ιστορία της (3ο)
 Ντοκουμέντο με αναφορά στην ιστορία της (4ο)
 Ντοκουμέντο με αναφορά στην ιστορία της (5ο)

ΦΚ Τέπλιτσε
Ποδοσφαιρικές ομάδες Τσεχίας
Ιδρύσεις ποδοσφαιρικών ομάδων το 1945
Δενδροχώρι Καστοριάς

Το Δενδροχώρι είναι ορεινός οικισμός στην Περιφερειακή Ενότητα Καστοριάς της Μακεδονίας. Διοικητικά ανήκει στη Δημοτική Ενότητα Καστρακίου του Δήμου Καστοριάς. Σύμφωνα με την απογραφή του 2011 ο οικισμός έχει 266 κατοίκους. Βρίσκεται στο βορειοδυτικό άκρο της περιφερειακής ενότητας, στις νότιες πλαγιές της κορυφής του Ορλόβου, γνωστό στους στρατιωτικούς χάρτες ως Μάλι - Μάδι, 22 χλμ. ΒΔ της πόλης της Καστοριάς. Η μετάβαση γίνεται μέσω του καθέτου άξονα της Εγνατίας οδού, μπάρα Σιάτιστας - Κρυσταλλοπηγής, μετά τον κόμβο της Κορομηλιάς. 

Ο ευρύτερος γεωγραφικός χώρος φαίνεται πως κατοικήθηκε από την αρχαιότητα. Έτσι σε απόσταση πέντε περίπου χιλιομέτρων νοτιοανατολικά από το χωριό, σ' ένα από τα τελευταία προβούνια του Ορλόβου, που υψώνεται πλάι στο Λιβαδοπόταμο, έχουν εντοπιστεί ερείπια αρχαίου οχυρωμένου οικισμού, ο οποίος έλεγχε το πέρασμα μιας σπουδαίας αυχενοδιάβασης.

Πληθυσμιακά στοιχεία 
Το 1878, δεν είχε προσχωρήσει κανείς στη Βουλγαρική Εξαρχία και είχε πληθυσμό 1.200 κατοίκους χριστιανούς ορθόδοξους. Το 1886 είχε 220 οικογένειες χριστιανικές, εκκλησία, σχολείο αρρένων, χάνι, κρήνες και 2 κλιβάνους [Σχινάς 1886], ενώ το 1900, ο Βούλγαρος στατιστικολόγος Μπάσιλ Κιντσώφ το 1900 καταγράφει 1.650 κατοίκους που έχουν προσχωρήσει στη Βουλγαρική Εξαρχία και τους αποκαλεί όλους Βουλγάρους. Μετά τη λήξη των Βαλκανικών πολέμων καταγράφηκε ως Δύμπενη και το 1926 μετονομάστηκε σε Δενδροχώρι.

Ιστορικό 
Το Δενδροχώρι είναι ένα τυπικό δείγμα ορεινού χωριού που υπέστη δημογραφική καθίζηση (97%) από 1.207 άτομα το έτος 1913 σε 19 το 1951 τόσο κατά την αρχική περίοδο των ελληνοβουλγαρικών αναταράξεων (1880-1908), αλλά και στα μεταγενέστερα χρόνια ανωμάλων περιόδων, όπως στον Β' Παγκόσμιο Πόλεμο (συμμετοχή των ιθυνόντων του χωριού στη σύσταση της ΣΝΟΦ και μετά τη βραχύβια ύπαρξή της στη ΝΟΦ). Κατά τη διάρκεια του ελληνικού εμφυλίου πολέμου (1946-1949) πολλοί κάτοικοι της εντάχθηκαν στον κομμουνιστικό ΔΣΕ και μερικοί είχαν ακολουθήσει ήδη από το 1945 την "μπριγάδα" (ταξιαρχία) του Γκότσε (Ηλίας Δημάκης) στο Βελιγράδι. Από 794 κάτοικοι που καταγράφονται το 1940 στην απογραφή του 1951 καταμετρούνται μόνο 19. Περισσότερα από 770 άτομα ακολουθούν την τύχη του ηττημένου ΔΣΕ στις Ανατολικές χώρες είτε ως επιζήσαντες άλλοτε μαχητές, είτε ως φυγόδικοι είτε ως εκτεθειμένοι στη νέα κατάσταση των πραγμάτων.

Κατά την απογραφή του έτους 1951 αριθμούσε 19 κατοίκους που και αυτοί μετεγκατεστάθηκαν είτε στην πόλη της Καστοριάς είτε προσκλήθηκαν από συγγενείς τους στον Καναδά. Σήμερα κατοικείται εξ' ολοκλήρου από απόγονους Βλάχων της Παραμυθιάς και της σημερινής Δ.Β.Μ. που εγκαταστάθηκαν εκεί στις αρχές της δεκαετίας του 1950.

Προσωπικότητες 
 Χρήστος Γιουμπρούκης, Μακεδονομάχος οπλαρχηγός, Πράκτορας Α' τάξης
 Χριστόδουλος Παπαδημητρίου, Μακεδονομάχος οπλαρχηγός, Πράκτορας Β' τάξης

Παραπομπές 

Χωριά του νομού Καστοριάς
Δήμος Καστοριάς
Στόγιαν Μπόσκοβιτς

Ο Στόγιαν Μπόσκοβιτς (σερβικά : Стојан Бошковић) (Σβιλάινατς 1833 - Βελιγράδι 21 Φεβρουαρίου 1908) ήταν Σέρβος εκπαιδευτικός, πολιτικός και ιστορικός.

Βιογραφία 
Τελείωσε το δημοτικό στην γενέτειρά του και έπειτα το γυμνάσιο και λύκειο στο Βελιγράδι. Σπούδασε νομικά και φιλοσοφία και έγινε εκπαιδευτικός διδάσκοντας σε γυμνάσια. Έπειτα έγινε εκδότης της επίσημης σερβικής εφημερίδας "Србских новина", αλλά λόγω των φιλελεύθερων ιδεών του συνελήφθη και αναγκάστηκε να αυτοεξορισθεί και αργότερα όταν επέστρεψε στη Σερβία ασχολήθηκε με την πολιτική.

Χρημάτισε υπουργός Παιδείας και Θρησκευμάτων το 1880, πάλι το 1885 και το 1889, μέλος του Συμβουλίου του κράτους το 1890 και διπλωματικός αντιπρόσωπος. Έπειτα δίδαξε ιστορία στο πανεπιστήμιο του Βελιγραδίου. Δημοσίευσε πλήθος άρθρων σε περιοδικά με θέμα κυρίως την ιστορία.

Πηγές 
 Ιστορική Βιβλιοθήκη, βιογραφία του Στόγιαν Μπόσκοβιτς, στα σερβικά

Σέρβοι νομικοί
Σέρβοι εκδότες
Σέρβοι διπλωμάτες
Σέρβοι πανεπιστημιακοί
Υπουργοί παιδείας της Σερβίας
Μητροπολίτης Άρτης Καλλίνικος

Ο Μητροπολίτης Άρτης Καλλίνικος (κατά κόσμον Κωνσταντίνος Κορομπόκης; Άργος, 6 Οκτωβρίου 1967) είναι Έλληνας Θεολόγος και Επίσκοπος της Εκκλησίας της Ελλάδος. Μέχρι την σε Μητροπολίτη εκλογή του διετέλεσε Βοηθός Επίσκοπος της Ιεράς Μητροπόλεως Αργολίδος με τον τίτλο της πάλαι ποτέ διαλαμψάσης Επισκοπής Επιδαύρου.

Βιογραφικά Στοιχεία
Είναι απόφοιτος του Λυκείου της Ριζαρείου Εκκλησιαστικής Σχολής Αθηνών (1985) και πτυχιούχος του Τμήματος Νομικής της Σχολής Νομικών, Οικονομικών και Πολιτικών Επιστημών του Εθνικού και Καποδιστριακού Πανεπιστημίου Αθηνών (1991) και του Τμήματος Θεολογίας της Θεολογικής Σχολής (1996) του ίδιου Πανεπιστημίου, καθώς και κάτοχος Μεταπτυχιακού Διπλώματος Ειδικεύσεως στον τομέα της Εκκλησιαστικής Ιστορίας του Πανεπιστημίου Νεάπολις Πάφου (2021).

Εκάρη μοναχός στην Ιερά Μονή Αγίας Φωτεινής Ναυπλίου στις 28 Ιουλίου 1991 από τον Μητροπολίτη Αργολίδος Ιάκωβο Β΄, ο οποίος και τον χειροτόνησε στον Καθεδρικό Ναό του Αγίου Πέτρου Άργους Διάκονο στις 18 Αυγούστου 1991 και Πρεσβύτερο στις 13 Οκτωβρίου 1996. Διακόνησε στην Ιερά Μητρόπολη Αργολίδος επί 18 έτη ως Ιεροκήρυκας, ενώ παράλληλα ασχολήθηκε με την μελέτη και συγγραφή της Εκκλησιαστικής Ιστορίας της Μητροπόλεως και έγραψε ιερές ακολουθίες τοπικών Αγίων της Αργολίδος, εγκεκριμένες από την Ιερά Σύνοδο.

Στις 14 Οκτωβρίου 2009, η Ιεραρχία της Εκκλησίας της Ελλάδος, μετά την εισήγηση του τότε Μητροπολίτου Αργολίδος Ιακώβου, τον εξέλεξε Βοηθό Επίσκοπο της Ιεράς Μητροπόλεως Αργολίδος με τον τίτλο της πάλαι ποτέ Διαλαμψάσης Επισκοπής Επιδαύρου. Στις 26 Οκτωβρίου 2009 χειροτονήθηκε Επίσκοπος στον Καθεδρικό Ναό του Αγίου Πέτρου Άργους από τον Αρχιεπίσκοπο Αθηνών και πάσης Ελλάδος Ιερώνυμο, συμπαραστατούμενο από πλειάδα μητροπολιτών. Επίσης ορίσθηκε Πρωτοσύγκελλος της Ιεράς Μητροπόλεως Αργολίδος. Μετά την παραίτηση του Μητροπολίτη Αργολίδας Ιακώβου τον Ιανουάριο του 2013, ήταν υποψήφιος για την κάλυψη του Μητροπολιτικού θρόνου. Ο Μητροπολίτης Αργολίδος Ιάκωβος Β΄, μη έχοντας προλάβει να γίνει αποδεκτή η παραίτησή του, εκοιμήθη ως εν ενεργεία Μητροπολίτης και στις 18 Οκτωβρίου 2013 και η Ιερά Σύνοδος εξέλεξε ως νέο Μητροπολίτη Αργολίδος τον Αρχιμανδρίτη Νεκτάριο Αντωνόπουλο. Ο Επιδαύρου Καλλίνικος στο Τριπρόσωπο συνέλεξε 45 ψήφους Αρχιερέων, ενώ στην τελική ψηφοφορία 22, χωρίς τελικά να εκλεγεί Μητροπολίτης Αργολίδος.

Στις 7 Οκτωβρίου 2016 εξελέγη Μητροπολίτης Άρτης σε διαδοχή του παραιτηθέντος Μητροπολίτου πρώην Άρτης Ιγνατίου. Η ενθρόνισή του έγινε στις 19 Νοεμβρίου 2016 στον Μητροπολιτικό Ναό του Αγίου Δημητρίου Άρτας.

Στις 23 Ιουνίου 2021 έπεσε θύμα επίθεσης με καυστικό υγρό μαζί με άλλους μητροπολίτες στην Μονή Πετράκη, όπου είχε παρεβρεθεί ως μέλος του Δευτεροβαθμίου Συνοδικού Δικαστηρίου για Κληρικούς και Μοναχούς.

Παραπομπές

Πηγές
 Ιερά Μητρόπολις Άρτης, Επίσημο βιογραφικό

Εξωτερικοί Σύνδεσμοι
 Σύλλογος φίλων του Ραδιοφωνικού σταθμού της Ι.Μ.Αργολίδος «Ορθόδοξος Ομολογία» για τον Επίσκοπο Επιδαύρου
 ΠΕΡΙΟΔΙΚΟ ΕΚΚΛΗΣΙΑ, ΕΤΟΣ ΠΣΤ΄, ΤΕΥΧΟΣ 10, ΝΟΕΜΒΡΙΟΣ 2009, ΣΕΛΙΔΑ 708: http://www.ecclesia.gr/greek/press/ekklisia/2009_november.pdf

Καλλινικος
Καλλινικος
Καλλινικος
Μητροπολίτης Φωκίδος Θεόκτιστος Κλουκίνας

Ο Μητροπολίτης Φωκίδος Θεόκτιστος Κλουκίνας είναι Έλληνας επίσκοπος της Εκκλησίας της Ελλάδας και πρώην βοηθός Επίσκοπος της Ιεράς Μητροπόλεως Μονεμβασίας και Σπάρτης, με τον τίτλο της πάλαι πότε διαλαμψάσης Επισκοπής Ανδρούσης.

Βιογραφικά Στοιχεία
Ο κατά κόσμον Θεόδωρος Κλουκίνας γεννήθηκε στη Σπάρτη το 1950, όπου παρακολούθησε τις εγκύκλιες σπουδές του στη Ριζάρειο Εκκλησιαστική Σχολή και στη  συνεχεία σπούδασε Θεολογία στο Εθνικό και Καποδιστριακό Πανεπιστήμιο Αθηνών λαμβάνοντας το πτυχίο του το 1977. 

Εκάρη Μοναχός στην Ιερά Μονή Τιµίου Προδρόµου Στεμνίτσας Γορτυνίας το 1972, χειροτονήθηκε Διάκονος στην ίδια Ιερά Μονή το 1972 και χειροτονήθηκε Πρεσβύτερος και Αρχιμανδρίτης το 1977 στον Ιερό Ναό Αγίου Νικολάου Μεγαλοπόλεως από το Μακαριστό Μητροπολίτη Γόρτυνος και Μεγαλοπόλεως κυρό Θεόφιλο.

Υπηρέτησε ως Ιεροκήρυκας της Ιεράς Μητρόπολης Γόρτυνος και Μεγαλοπόλεως από το έτος 1981. Παράλληλα άσκησε το λειτούργηµα του Θεολόγου Καθηγητή στο Γυμνάσιο – Λύκειο της Μεγαλόπολης, όπου χρημάτισε και ως Διευθυντής.

Υπεύθυνος για την πνευματική κίνηση της περιοχής της Μεγαλόπολης, που αριθμεί 50 ενορίες, υπηρέτησε την Ιερά Μητρόπολή του επί 36 συνεχιζόμενα έτη.

Στις 14 Οκτωβρίου 2009, εξελέγη Βοηθός της Ιεράς Μητροπόλεως Μονεμβασίας και Σπάρτης, με τον τίτλο της Πάλαι πότε Διαλαμψάσης Επισκοπής Ανδρούσης. Χειροτονήθηκε Επίσκοπος στις 25 Οκτωβρίου 2009 στον Ιερό Ναό του Οσίου Νίκωνος Σπάρτης από τον Μακαριώτατο Αρχιεπίσκοπο Αθηνών και Πάσης Ελλάδος Ιερώνυμο, συμπαραστούμενος από πολλούς Μητροπολίτες.

Στις 25 Ιουνίου 2014 εξελέγη από την Ιεραρχία της Εκκλησίας της Ελλάδος Μητροπολίτης Φωκίδος, ύστερα από την παραίτηση του μητροπολίτη Φωκίδος Αθηναγόρα,  συγκεντρώνοντας στον Α' γύρο 50 ψήφους σε σύνολο 73 ενώ στον Β' γύρο έλαβε 46 ψήφους.

Παραπομπές

Κλουκίνας
Κλουκίνας
Μητροπολίτης Λαρίσης και Τυρνάβου Ιγνάτιος Λάππας

Ο Μητροπολίτης Λαρίσης και Τυρνάβου Ιγνάτιος ήταν έλληνας επίσκοπος της Εκκλησίας της Ελλάδος.

Βιογραφικά στοιχεία 
Ο Μητροπολίτης Ιγνάτιος (κατά κόσμον Ιάκωβος Λάππας) γεννήθηκε στη Σαλαμίνα στις 11 Ιανουαρίου 1946. 

Σπούδασε στην Νομική Σχολή και στη συνέχεια στη Θεολογική Σχολή του Εθνικού και Καποδιστριακού Πανεπιστημίου Αθηνών. 

Εκάρη μοναχός στις 17 Ιανουαρίου 1976, διάκονος χειροτονήθηκε στις 22 Ιανουαρίου 1976 και πρεσβύτερος στις 25 Ιανουαρίου 1976. Το οφίκιο του αρχιμανδρίτη το έλαβε στις 30 Νοεμβρίου 1978. Από το 1976 έως το 1994 υπηρέτησε στη γενέτειρά του, ενώ εξέδιδε το νεανικό περιοδικό Το Τάλαντο. Από το 1984 υπηρέτησε ως Α΄Γραμματέας - Πρακτικογράφος της Ιεράς Συνόδου της Εκκλησίας της Ελλάδος. 

Μητροπολίτης Λαρίσης και Τυρνάβου εξελέγη στις 25 Μαΐου 1994 από την Ιεραρχία της Εκκλησίας της Ελλάδος και χειροτονήθηκε επίσκοπος στις 28 Μαΐου από τον αρχιεπίσκοπο Σεραφείμ. Η ενθρόνισή του πραγματοποιήθηκε στην Λάρισα στις 28 Ιουλίου 1994. 

Πέθανε στις 26 Ιουνίου 2018, στο Μαϊάμι των ΗΠΑ, κατά τη διάρκεια της επέμβασης για μεταμόσχευση ήπατος. Την θέση του ανέλαβε τον Νοέμβριο του ίδιου έτους ο Μητροπολίτης Ιερώνυμος Νικολόπουλος.

Παραπομπές

Εξωτερικοί σύνδεσμοι 
 Ιστοσελίδα Ι. Μ. Λαρίσης και Τυρνάβου

Έλληνες ιεράρχες
Μητροπολίτες Λαρίσης
Dodge Challenger

Το Dodge Challenger είναι ένα σπορ αυτοκίνητο που κατασκευάζεται από την αμερικανική αυτοκινητοβιομηχανία Dodge, αρχικά από τον Σεπτέμβριο του 1969 έως το 1974, μετά σε άλλη εκδοχή αμαξώματος από τα τέλη του 1977 έως το 1983, και στη συνέχεια από το 2008 μέχρι σήμερα. Μια πρώτη χρήση του ονόματος, ωστόσο, είχε γίνει τη σεζόν του 1959 στην κορυφαία έκδοση Coronet Silver Challenger του Dodge Coronet.

Οι γενιές του μοντέλου 

Η πρώτη αυτόνομη γενιά του Challenger εισήχθη στην παραγωγή τον Σεπτέμβριο του 1969, ως μοντέλο της σεζόν (model year) του 1970, ως απάντηση στην Ford Mustang πρώτης γενιάς  (αν και με σχετική καθυστέρηση, καθώς η αρχική Mustang είχε εισαχθεί τον Απρίλιο του 1964), και ήταν ένας τυπικός εκπρόσωπος των λεγόμενων muscle cars, ενώ σήμερα θεωρείται (όπως φυσικά και οι παλαιότερες Mustang) ως κλασικό συλλεκτικό μοντέλο. Η δεύτερη γενιά κυκλοφόρησε από τα τέλη του 1977 έως το 1983, δεν ανήκε όμως στην κατηγορία των muscle cars, καθώς ήταν μια παράλληλη έκδοση του Mitsubishi Galant Lambda.

Μετά από μια παύση 25 ετών, η παραγωγή της τρίτης γενιάς του Challenger ξεκίνησε τον Απρίλιο του 2008, για τη σεζόν του 2008, και συνεχίζεται έως τώρα. Το σημερινό μοντέλο σηματοδότησε την επιστροφή της Dodge στην κατηγορία των muscle cars και φέρει παραδοσιακή ρετρό αισθητική, εμπνευσμένη από τον κλασικό πρόγονο του 1969 - 1974.

Μοντέλα Dodge Challenger

Πωλήσεις 

Οι χρονολογίες δίνονται σε ημερολογιακά έτη και όχι σε σεζόν (model years).

Αναφορές

Εξωτερικοί σύνδεσμοι 

 2008-2012 Dodge Challenger review.
 Dodge Challenger: History of the Dodge Pony Car

Σπορ αυτοκίνητα
Αμερικανικά αυτοκίνητα
Challenger
Πανελλήνιο πρωτάθλημα καλαθοσφαίρισης ανδρών 1959-1960

Το Πανελλήνιο πρωτάθλημα καλαθοσφαίρισης ανδρών 1959–60 διεξήχθη για δεύτερη συνεχή χρονιά στη Θεσσαλονίκη. Οι αγώνες ξεκίνησαν στις 12 Σεπτεμβρίου 1960 και ολοκληρώθηκαν στις 19 Σεπτεμβρίου. Η έναρξη ήταν προγραμματισμένη να γίνει στις 10 Σεπτεμβρίου, όμως αναβλήθηκε δύο φόρες λόγω βροχής. Πρωταθλητής αναδείχθηκε ο αήττητος Ολυμπιακός για δεύτερη φορά στην ιστορία του.

Οι αγώνες εγιναν στο γυμναστήριο της ΧΑΝΘ, με τη συμμετοχή οκτώ ομάδων, τριών από το πρωτάθλημα Θεσσαλονίκης (ΠΑΟΚ, Άρης και Ηρακλής), τεσσάρων από το πρωτάθλημα Κέντρου (Ολυμπιακός, ΑΕΚ, Σπόρτινγκ και Πανελλήνιος) καθως και του Ολυμπιακού Αντίς Αμπέμπα, μια ομάδα ελλήνων ομογενών από την πρωτεύουσα της Αιθιοπίας.

Η σύνθεση του πρωταθλητή Ολυμπιακού: Γιάννης Σπανουδάκης, Αλέκος Σπανουδάκης, Αργυρόπουλος, Καλούδης, Γερακαράκης, Βαμβακούσης, Πολυχρονίου, Φασίλης, Δουράτσος, Νικολαΐδης, Σπανός, Καζουνίδης. Προπονητής: Γιάννης Σπανουδάκης.

Βαθμολογία

Αποτελέσματα

Παραπομπές

Πηγές 
Εφημερίδα Μακεδονία, 8/9/1960 σελ. 4
Μακεδονία, 9/9/1960 σελ. 5
Μακεδονία, 10/9/1960 σελ. 4
Μακεδονία, 13/9/1960 σελ. 7
Μακεδονία, 14/9/1960 σελ. 5
Μακεδονία, 15/9/1960 σελ. 7
Μακεδονία, 16/9/1960 σελ. 5
Μακεδονία, 17/9/1960 σελ. 5
Μακεδονία, 18/9/1960 σελ. 5
Μακεδονία, 20/9/1960 σελ. 7
Μακεδονία, 21/9/1960 σελ. 7 Φωτογραφία της ομάδας του Ολυμπιακού Αντίς Αμπέμπα με τον Υπουργό Βορείου Ελλάδος.

1959-60
Καλαθοσφαίριση το 1959
Καλαθοσφαίριση το 1960
ΦΚ Σπαρτάκ Τρνάβα

Η ΦΚ Σπαρτάκ Τρνάβα είναι μια σλοβακική επαγγελματική ποδοσφαιρική ομάδα από την Τρνάβα, Σλοβακία. Ιστορικά, είναι μια από τις πιο πετυχημένες ομάδες στη Σλοβακία, έχοντας κερδίσει το Πρωτάθλημα ποδοσφαίρου Τσεχοσλοβακίας πέντε φορές και το Κύπελλο Τσεχοσλοβακίας τέσσερις. Επιπρόσθετα, έχει φτάσει στα ημιτελικά του ΟΥΕΦΑ Τσάμπιονς Λιγκ μία φορά και άλλες δύο φορές στα προημιτελικά. Έδρα της ομάδας είναι το μεγαλύτερο στάδιο της Σλοβακία, το Štadión Antona Malatinského. Ο επίσημος ύμνος της ομάδας είναι το Il Silenzio. Την αγωνιστική περίοδο 2017-18 κατέκτησε το Πρωτάθλημα Σλοβακίας για πρώτη φορά.

Τίτλοι

Εγχώριοι 
 Πρωτάθλημα ποδοσφαίρου Σλοβακίας
 Νικήτρια (1): 2018

 Πρωτάθλημα ποδοσφαίρου Τσεχοσλοβακίας 
 Νικήτρια (5): 1968, 1969, 1971, 1972, 1973 

 Κύπελλο Τσεχοσλοβακίας (πλην 1967, συμμετοχή στον τελικό μέσω κατάκτησης του Κυπέλλου Σλοβακίας)
 Νικήτρια (4): 1967, 1971 (νταμπλ), 1975, 1986 (και στο ανεπίσημο του 1951)

 Κύπελλο Σλοβακίας 
 Νικήτρια (5): 1971, 1975, 1986, 1991, 1998

 Σούπερ Καπ Σλοβακίας 
 Νικήτρια (1): 1998

European 
 ΟΥΕΦΑ Τσάμπιονς Λιγκ
 Ημιτελικά (1): Κύπελλο πρωταθλητριών 1968-69
 Προημιτελικά (2): Κύπελλο πρωταθλητριών 1972-73, Κύπελλο πρωταθλητριών 1973-74

 Μιτρόπα Καπ
 Νικήτρια (1): 1967
 Φιναλίστ (1): 1968

Εξωτερικοί συνδέσμοι
Επίσημη ιστοσελίδα 
Spartak youtube channel 
Ultras Spartak 
 

ΦΚ Σπαρτάκ Τρνάβα
Ποδοσφαιρικές ομάδες Σλοβακίας
Ιδρύσεις ποδοσφαιρικών ομάδων το 1923
Ποδοσφαιρικές ομάδες Τσεχοσλοβακίας
Μακρίνος

Ο Μάρκος Οπέλλιος Μακρίνος (Marcus Opellius Macrinus, 164 – Ιούνιος 218) ήταν Ρωμαίος αυτοκράτορας από τον Απρίλιο του 217 μέχρι τις 8 Ιουνίου του 218. Υπήρξε ο πρώτος αυτοκράτορας που κυβέρνησε χωρίς να περάσει πρώτα από  το αξίωμα του συγκλητικού.

Η ταχύτατη εξέλιξη του 
Ως ικανότατος δικηγόρος ανέβηκε γρήγορα την πολιτική ιεραρχία φτάνοντας στο αξίωμα του πραιτωριανού έπαρχου. Η ανέλιξη του πραγματοποιήθηκε επί αυτοκρατορίας Καρακάλλα, ενώ υποστηρίζεται ότι συμμετείχε στη συνωμοσία για τη δολοφονία του αυτοκράτορα από έναν αξιωματικό τον Απρίλιο του 217, στη διάρκεια εκστρατείας κατά των Πάρθων.

Η ανάρρηση του στο θρόνο 
Τρεις ημέρες μετά τη δολοφονία του Καρακάλλα ο Μακρίνος ανακηρύχθηκε αυτοκράτορας από τα στρατεύματα του. Συνέχισε τον πόλεμο κατά των Πάρθων στην Μεσοποταμία, ωστόσο σύνηψε ειρήνη όχι ιδιαίτερα ευνοϊκή για τη Ρώμη. Αυτή η απόφαση του αποδείχθηκε μοιραία καθώς η οικονομική επιβάρυνση λόγω της ατυχούς συμφωνίας μείωσε τα εισοδήματα του στρατού του. Τα συριακά στρατεύματα έπαψαν να τον υποστηρίζουν και συμμάχησαν με τον μετέπειτα αυτοκράτορα Ηλιογάβαλο γιο ενός εξάδελφου του Καρακάλλα.

Το τέλος 
Κατά τη διάρκεια της αναγκαστικής του επιστροφής στη Ρώμη με τις λίγες δυνάμεις που του είχαν απομείνει, συγκρούστηκε με τους αντιπάλους του, επίσης ρωμαϊκά στρατεύματα. Ηττήθηκε, αιχμαλωτίστηκε  και εκτελέστηκε κοντά στην Αντιόχεια μαζί με τον γιο του και τυπικά συναυτοκράτορα Διαδυμενιανό.

Πηγές 
Εγκυκλοπαίδεια Πάπυρος Λαρούς Μπριτάννικα, τόμος 40, σελίδα 107.

Παραπομπές

Εξωτερικοί σύνδεσμοι 

 Life of Macrinus (Historia Augusta at LacusCurtius: Latin text and English translation)
 "Macrinus and Diadumenianius" at De Imperatoribus Romanis (by Michael Meckler of Ohio State University)
 Macrinus by Dio Cassius
 Livius.org: Marcus Opellius Macrinus
 Macrinus, The Columbia Encyclopedia, Sixth Edition. 2001–05
Ross Cowan, 'The Battle of Nisibis, AD 217', Ancient Warfare 3.5 (2009), 29-35. An examination of Macrinus' generalship.

Ρωμαίοι Αυτοκράτορες
ΝΚ Τσέλιε

Η ΝΚ Τσέλιε είναι  ποδοσφαιρική ομάδα από τη Σλοβενία. Βάση της ομάδας είναι η τρίτη μεγαλύτερη πόλη της χώρας, Τσέλιε. Αγωνίζεται στο Πρωτάθλημα ποδοσφαίρου Σλοβενίας. Μαζί με την ΝΚ Μάριμπορ και τη ΝΝ Γκόριτσα είναι οι μόνες ομάδες που συμμετείχαν σε όλες τις σεζόν του πρωταθλήματος, από την ίδρυση του το 1991.

Τίτλοι
Πρωτάθλημα
Yugoslav Third League:
Νικήτρια (1): 1963–64
Φιναλίστ (5): 1950, 1960, 1961, 1971, 1974

Πρωτάθλημα ποδοσφαίρου Σλοβενίας:
Νικήτρια (1): 2019-20
Φιναλίστ (1): 2002–03

Κύπελλο
Slovenian Republic Football Cup:
Νικήτρια (1): 1964

Κύπελλο Σλοβενίας (ποδόσφαιρο ανδρών):
Νικήτρια (1): 2004–05
 Φιναλίστ (6): 992–93, 1994–95, 2003, 2006, 2012, 2013

Ευρωπαϊκές συμμετοχές

Παραπομπές

Εξωτερικοί σύνδεσμοι
Επίσημη ιστοσελίδα  
PrvaLiga profile 
Προφίλ στην ιστοσελίδα της ΟΥΕΦΑ
Transfermarkt profile

ΝΚ Τσέλιε
Ιδρύσεις ποδοσφαιρικών ομάδων το 1919
Ποδοσφαιρικές ομάδες Σλοβενίας
Ποδοσφαιρικές ομάδες Γιουγκοσλαβίας
Τζίμι ΝτεΓκράσο

Ο Τζίμι ΝτεΓκράσο (αγγλ. Jimmy DeGrasso, 16 Μαρτίου 1963) είναι αμερικανός μουσικός, γνωστός ως ντράμερ των χέβι μέταλ συγκροτημάτων Dokken και Black Star Riders, ενώ έχει συνεργαστεί με τους Megadeth, τον Alice Cooper και τους Y&T.

Βιογραφία
Ο ΝτεΓκράσο γεννήθηκε στη Βηθλεέμ της Πενσυλβανίας των Ηνωμένων Πολιτειών τον Μάρτιο του 1963 και αποφοίτησε από το λύκειο της περιοχής του το 1981.

Το 1986 μετακόμισε στο Λος Άντζελες και μετά από μία συνεργασία με τους Mama's Boys, έγινε μέλος του χαρντ ροκ συγκροτήματος Y&T παίζοντας στα άλμπουμ "Contagious" του 1987 και "Ten" του 1990, όπως και στο ζωντανά ηχογραφημένο "Yesterday & Today Live". Το 1991 εντάχθηκε στους White Lion και την επόμενη χρονιά έπαιξε με την τραγουδίστρια Fiona (πλήρες όνομα Fiona Eileen Flanagan), ηχογραφώντας μαζί της το δίσκο "Squeeze". Την ίδια χρονιά έγινε μέλος του crossover thrash συγκροτήματος Suicidal Tendencies, στους οποίους παρέμεινε για τρία χρόνια ηχογραφώντας το άλμπουμ "Suicidal for Life".

Το 1995 ξεκίνησε να συνεργάζεται κατά καιρούς με τον Alice Cooper και επέστρεψε στους Y&T για το άλμπουμ "Musically Incorrect". Την ίδια χρονιά έπαιξε τύμπανα στο πρότζεκτ MD.45 του τραγουδιστή και κιθαρίστα των Megadeth, Ντέιβ Μαστέιν. Ο τελευταίος του ζήτησε να γίνει μέλος των Megadeth το 1998, αντικαθιστώντας τον Νικ Μένζα στην περιοδεία για την προώθηση του άλμπουμ "Cryptic Writings". Από το 1999 μέχρι το 2002 ηχογράφησε με το συγκρότημα τα Risk (1999) και The World Needs a Hero (2001), όπως και το ζωντανό Rude Awakening (2002).

Μετά την προσωρινή διάλυση των Megadeth που τον οδήγησε μακριά από το συγκρότημα, ο ΝτεΓκράσο συνεργάστηκε το 2006 με τους O'2L και τον Ντέιβιντ Λι Ροθ, πρώην τραγουδιστή των Van Halen. Δύο χρόνια αργότερα, εντάχθηκε στους F5 του Ντέιβ Έλεφσον παίζοντας στο δεύτερο άλμπουμ τους με τίτλο "The Reckoning", ενώ συνεργάστηκε και με τους Mnistry.

Το 2011, συμμετείχε στο άλμπουμ "Welcome 2 My Nightmare" του Alice Cooper και πιο συγκεκριμένα στα τραγούδια "We Gotta Get Out of This Place" και "I Gotta Get Outta Here".

Τον Δεκέμβριο του 2012 συμμετείχε στη δημιουργία των Black Star Riders, συγκρότημα το οποίο αποτελείται από πρώην μέλη των Thin Lizzy. Η πρώτη τους κυκλοφορία πραγματοποιήθηκε τον Μάιο του 2013 και είχε τίτλο "All Hell Breaks Loose", ανεβαίνοντας στο #25 των βρετανικών τσαρτ και το # 29 των αντίστοιχων γερμανικών.

Δισκογραφία

Παραπομπές

Πηγές
 Βιογραφικό στην επίσημη ιστοσελίδα
 Jimmy Degrasso - DRUM! Magazine 
 Jimmy DeGrasso - Encyclopaedia Metallum: The Metal Archives
 Jimmy DeGrasso | Credits | AllMusic

Εξωτερικοί σύνδεσμοι 
 Επίσημη ιστοσελίδα του Τζίμι ΝτεΓκράσο

Ροκ μουσικοί
Ντράμερς
Δάκος



Μορφολογία 
Ο δάκος είναι γένος εντόμων της οικογένειας των Τεφριτίδων.

Ενήλικο: Πρόκειται για μια μικρή μύγα μήκους 5mm, σκούρου έως ανοιχτού καστανού χρώματος. Ο θώρακας φέρει 3 κατά μήκος σκοτεινές γραμμές και υπόλευκο θυρέο (scutellum) ενώ έχει υπόλευκες ή υποκίτρινες κηλίδες στα πλάγια. Οι πτέρυγες είναι διαφανείς, ιριδίζουσες με χαρακτηριστικό γνώρισμά τους μια σκοτεινή κηλίδα στην άκρη κάθε πτέρυγας. Ο ωοθέτης είναι αιχμηρός και ευδιάκριτος.

Αυγό: Πολύ στενόμακρο, λευκό και λεπτότερο στο ένα άκρο.

Προνύμφη: Υπόλευκη, μήκους 7-8 mm σε πλήρη ανάπτυξη, με το πρόσθιο μέρος του σώματος στενότερο από το οπίσθιο. Δεν έχει κεφαλική κάψα και στο πρόσθιο μέρος του σώματος είναι σκοτεινόχρωμα μόνο τα στοματικά άγκιστρα.

Νύμφη: Ελλειψοειδής, καστανή μήκους 5-6 mm που έχει ως περίβλημα το σκληρυμένο δερμάτιο της αναπτυγμένης προνύμφης.

Ωοτοκία 
Η ωοτοκία αρχίζει όταν ο καρπός μαλακώσει και το έντομο μπορεί με τον ωοθέτη του να τον τρυπήσει και ο πυρήνας αρχίζει να σκληραίνει. Το ενήλικο τοποθετεί ένα αυγό σε κάθε ωπή ωοτοκίας και πολλές φορές ένα αυγό ανά καρπό. Αυτή η περίοδος ωοτοκίας διαρκεί από τον Ιούνιο μέχρι και τον Νοέμβριο.

Ευνοϊκές συνθήκες ανάπτυξης του δάκου 

 Η υψηλή υγρασία και η αυξημένη βροχόπτωση κατά την θερινή και φθινοπωρινή περίοδο.
 Η ανάπτυξη δροσιάς σε συνδυασμό με τη μέση ημερήσια θερμοκρασία, που κυμαίνεται μεταξύ 10°C και 25°C. Αντίθετα, όταν η θερμοκρασία είναι μεγαλύτερη από 35°C για αρκετό χρονικό διάστημα ελαττώνεται ο πληθυσμός του δάκου.
 Το τακτικό πότισμα και η λίπανση των ελαιώνων προκαλούν μεγαλύτερες συνθήκες υγρασίας και μεγαλύτερη παραγωγή ελαιόκαρπου.

Ζημιές 
Οι ζημιές που προκαλούνται είναι δύο ειδών, ποσοτικές και ποιοτικές. Η ποσοτική αφορά την πρώιμη συγκομιδή της ελιάς πριν την κανονική περίοδο συλλογής της. Ο δάκος προκαλεί αύξηση της καρπόπτωσης και μείωση της παραγωγής. Η ποιοτική αφορά την οξύτητα της ελαιολάδου και την αλλοίωση των οργανοληπτικών χαρακτηριστικών του όπως είναι η γεύση.Όταν η ελιά έχει προσβληθεί σε μεγάλο βαθμό από δάκο μπορούν να προκληθούν στο δέντρο διάφορες μυκητολογικές ασθένειες όπως το γλοιοσπόριο, το καμαροσπόριο και το κυκλοκώνιο.

Καταπολέμηση 
Η καταπολέμηση του εντόμου γίνεται με ψεκασμό όπως είναι οργανοφωσφορικά εντομοκτόνα. Επίσης υπάρχουν και οι μαζικοί τρόποι καταπολέμησης όπως είναι οι δολωματικοί ψεκασμοί εδάφους, ο ψεκασμός με καολίνη και η χρήση παγίδων στα ελαιόδεντρα.

Παραπομπές 

Δίπτερα
Ρέι Γκίλεν

Ο Ρέι Γκίλεν (αγγλ. Raymond Arthur Gillen, 12 Μαΐου 1959 - 1 Δεκεμβρίου 1993) ήταν Αμερικάνος τραγουδιστής της ροκ μουσικής, γνωστός για τη συνεργασία του με τα συγκροτήματα των Badlands και των Black Sabbath.

Βιογραφία
Ο Γκίλεν γεννήθηκε το 1959 στη Νέα Υόρκη και ασχολήθηκε με το τραγούδι κατά τα εφηβικά του χρόνια, με κύριες επιρροές του τον Στιβ Μάριοτ και τον Ρόμπερτ Πλαντ. Τα πρώτα του συγκροτήματα ήταν οι Quest, οι F-66, οι Savage, οι Vendetta και οι Harlette.

Το 1985 έγινε μέλος των Rondinelli ηχογραφώντας μαζί τους τον δίσκο "Wardance", ο οποίος κυκλοφόρησε έντεκα χρόνια αργότερα. Το 1986, εντάχθηκε στους Black Sabbath αντικαθιστώντας τον Γκλεν Χιουζ κατά την περιοδεία του "The Seventh Star". Στη συνέχεια ξεκίνησαν τις ηχογραφήσεις για το "The Eternal Idol", αλλά ο Γκίλεν παραιτήθηκε πριν ολοκληρωθεί ο δίσκος. Παρ' όλα αυτά, η επανέκδοση του άλμπουμ σε μορφή διπλού CD περιλαμβάνει τις ηχογραφήσεις του Ρέι Γκιλεν. Επίσης, συμμετείχε στο τραγούδι "Strange Wings" από το επιτυχημένο άλμπουμ των Savatage, "Hall of the Mountain King".

Ενώ περιόδευε με τους Black Sabbath, του προτάθηκε να γίνει μέλος των Phenomena ηχογραφώντας το δεύτερο δίσκο τους με τίτλο "Phenomena II: Dream Runner", το 1987. Το 1988, έγινε μέλος των Badlands, ενώ συνεργάστηκε με τον κιθαρίστα Τζον Σάικς των Thin Lizzy σε ένα πρότζεκτ με την ονομασία Blue Murder, δημιουργώντας μόνο ένα ντέμο με τίτλο "It's Too Late". Με τους Badlands κυκλοφόρησε το ομώνυμο τους άλμπουμ το 1989, το "Voodoo Highway" το 1991 και το "Dusk", το οποίο κυκλοφόρησε τελικά το 1998. Η σύνθεση του συγκροτήματος απαρτιζόταν επίσης από τον κιθαρίστα Τζέικ Λι και το ντράμερ Έρικ Σίνγκερ.

Το 1992, συνεργάστηκε με τους Terriff του Λος Άντζελες, αλλά όταν η συνεργασία τους δεν ευδοκίμησε μετακόμισε πίσω στη Νέα Υόρκη. Εκεί, σχημάτισε τους Sun Red Sun αλλά πέθανε από AIDS στις 1 Δεκεμβρίου του 1993, σε ηλικία 34 ετών.

Δισκογραφία
 F-66 - Give It A Try (σινγκλ, 1980)
 Phenomena - Phenomena II: Dream Runner (1987)
 Savatage - Hall of the Mountain King (1987)
 Blue Murder - It's Too Late(ντέμο, 1988)
 Badlands - Badlands (1989)
 Badlands - Voodoo Highway (1991)
 George Lynch - Sacred Groove (1993)
 Atsushi Yokozeki Project - Raid (1993)
 Sun Red Sun - Sun Red Sun (1995)
 Badlands - Dusk (1998)
 Rondinelli - Wardance (1996)
 Black Sabbath - The Eternal Idol, Deluxe Version (2010)
 Black Sabbath - Live at The Hammersmith Odeon, Deluxe Version (2010)

Πηγές 
 Ray Gillen | Biography | AllMusic
 Ray GILLEN (1961-1993) - The Estate Project
 Ray Gillen - Black Sabbath Online
 Sleaze Roxx: Ray Gillen

Εξωτερικοί σύνδεσμοι 
 Επίσημη ιστοσελίδα Ρέι Γκίλεν
 Ray Gillen | Facebook

Αμερικανοί τραγουδιστές
Ροκ μουσικοί
Αμερικανοί μουσικοί‏
Μέλη των Black Sabbath
Γκέιτσχεντ ΦΚ

Η Γκέιτσχεντ ΦΚ (αγγλικά: Gateshead F.C.) είναι αγγλική ποδοσφαιρική ομάδα από το Γκέιτσχεντ. Η ομάδα συμμετέχει στην Κόνφερενς Πρέμιερ, το 5ο επίπεδο του ποδοσφαιρικού πρωταθλήματος Αγγλίας.

Διακρίσεις
Γκέιτσχεντ (1) (1930–73):
Φούτμπολ Λιγκ Θερτ Ντιβίζιον Νορθ
Φιναλίστ 1931–32, 1949–50
Κύπελλο Αγγλίας
Προημιτελικά 1952–53
Tyne Tees Wear Cup
Νικήτρια 1944–45
Durham Senior Professional Cup
Νικήτρια 1930–31, 1948–49, 1950–51, 1954–55, 1958–59
Νόρδερν Ρέτζιοναλ Λιγκ
Πρωταθλήτρια 1963–64

Γκέιτσχεντ (2) (1977–παρών):
Κόνφερενς Νορθ
Φιναλίστ 2008–09
Νικήτρια πλέι-οφ 2008–09
Νόρδερν Πρέμιερ Λιγκ Πρέμιερ Ντιβίζιον
Πρωταθλήτρια 1982–83, 1985–86
Φιναλίστ 1989–90
Νικήτρια League Challenge Shield 1985–86
Φιναλίστ League Challenge Cup 1989–90, 2002–03
Νικήτρια πλέι-οφ 2007–08
Ντάρχαμ Τσάλεντζ Καπ
Νικήτρια 2010–11*
Φιναλίστ 2007–08, 2011–12*

* Ρεζέρβες

Παραπομπές

Εξωτερικοί σύνδεσμοι
Γκέιτσχεντ ΦΚ – Επίσημη Ιστοσελίδα

Heed Army - οπαδική ιστοσελίδα

Γκέιτσχεντ ΦΚ
Ποδοσφαιρικές ομάδες Αγγλίας
Ιδρύσεις ποδοσφαιρικών ομάδων το 1977
Λαέρτης Βασιλείου

Ο Λαέρτης Βασιλείου (Δέλβινο, 7 Μαρτίου 1974) είναι Έλληνας ηθοποιός, σκηνοθέτης και μεταφραστής.

Βιογραφία
Γεννήθηκε από Ελληνίδα μητέρα και Αλβανό πατέρα. Έχει συμμετάσχει σε αρκετές θεατρικές, κινηματογραφικές και τηλεοπτικές συμμετοχές.

Ξεκίνησε να ασχολείται με την υποκριτική στην ηλικία των 16 ετών παίζοντας σε θεατρικές παραστάσεις που ανέβαζε το σχολείο του. Το 1993, στα 19 του, πέρασε στην Ακαδημία Τεχνών στα Τίρανα και ένα χρόνο αργότερα ήρθε στην Ελλάδα προκειμένου να φοιτήσει στη Δραματική Σχολή του Εθνικού Θέατρου, από όπου αποφοίτησε το 1997.

Έχει συνεργαστεί με το Εθνικό Θέατρο, το Κρατικό Θέατρο Βορείου Ελλάδος και στο Ελεύθερο Θέατρο με σκηνοθέτες όπως με τους Θόδωρος Τερζόπουλος, Αντώνης Αντύπας, Γιώργος Κιμούλης, Ρούλα Πατεράκη, Μάγια Λυμπεροπούλου, Δημήτρης Μαυρίκιος, Βαγγέλης Θεοδωρόπουλος, Θοδωρής Αθερίδης κ.ά. αλλά και με ξένους σκηνοθέτες όπως με τους Ρομπέρτ Γουίλσον, Ντιμίτερ Γκότσεφ, Άντριου Βισνέβσκι και Αλεξάνταρ Ποπόβσκι.

Βραβεία - Έπαινοι

 Πολίτης της Τιμής του Δελβίνου

Actor of Europe at International Theatre Festival Actor of Europe 2018
Best Director of the Year στο Pegasi Albania Awards 2015
Ειδική μνεία για αγωνιστική στάση ενάντια στη βία και τη λογοκρισία για την παράσταση Corpus Christi στο Athens Gay Theatre Awards 2013
Αργυρό βραβείο στην κατηγορία Future στο Mess Sarajevo International Theatre Festival 2008
Βραβείο Καλύτερου Σκηνοθέτη στο Balkan Comedy Festival 2005

Υποψηφιότητες
 Άντρας της Χρονιάς 2012 
 Βραβείο Καλύτερης Σκηνοθεσίας στα Βραβεία Κοινού Αθηνοράματος 2008 
 Βραβείο Δημήτρης Χορν 2002

Θέατρο

Ηθοποιός

Σκηνοθέτης

Μεταφραστής

Κινηματογράφος

Τηλεόραση

Εξωτερικοί σύνδεσμοι

 Η συμμετοχή του σε τηλεοπτικές σειρές και κινηματογραφικές ταινίες 
 Αρχαία τραγωδία στο Αλβανικό Εθνικό Θέατρο 
 Για τα επεισόδια της παράστασης Corpus Christi που σκηνοθέτησε ο Λαέρτης Βασιλείου - ΕΘΝΟΣ

Παραπομπές

Έλληνες σκηνοθέτες θεάτρου
Έλληνες άνδρες ηθοποιοί τηλεόρασης
Έλληνες άνδρες ηθοποιοί θεάτρου
Έλληνες άνδρες ηθοποιοί κινηματογράφου
Δέλβινο
Wario Land 4

Το Wario Land 4 είναι ένα βιντεοπαιχνίδι πλατφόρμας που αρχικά κυκλοφόρησε στην Ιαπωνία ως Wario Land Advance (ιαπωνικά: ワリオ ランド アドバンス). Αναπτύχθηκε από τη Nintendo και κυκλοφόρησε για το Game Boy Advance το 2001. Σε αυτό το παιχνίδι, ο Wario πρέπει να συγκεντρώσει τέσσερις θησαυρούς για να ξεκλειδώσει μια πυραμίδα και να σώσει την πριγκίπισσα Shokora από τη Golden Diva. Διαθέτει δισδιάστατα γραφικά με γραμμικά μετασχηματισμούς (παρόμοιο με το Yoshi's Island).

Mario
Βιντεοπαιχνίδια του 2001
Βιντεοπαιχνίδια side-scrolling
Βιντεοπαιχνίδια πλατφόρμας
Βιντεοπαιχνίδια του Game Boy Advance
Βιντεοπαιχνίδια του Virtual Console
Μητροπολίτης Λευκάδος και Ιθάκης Θεόφιλος Μανωλάτος

Ο Θεόφιλος (κατά κόσμον Κωνσταντίνος Μανωλάτος) είναι Έλληνας επίσκοπος της Εκκλησίας της Ελλάδος, Μητροπολίτης Λευκάδος και Ιθάκης από το 2008.

Βιογραφικά Στοιχεία
Ο Μητροπολίτης Θεόφιλος (κατά κόσμον Κωνσταντίνος Μανωλάτος), γεννήθηκε στις 13 Αυγούστου 1963 στη Λευκάδα. Είναι Πτυχιούχος της Ανωτέρας Εκκλησιαστικής Σχολής Αθηνών και της Θεολογικής Σχολής του Πανεπιστημίου Αθηνών. 

Χειροτονήθηκε Διάκονος το 1991 και Πρεσβύτερος το 1992. Από το 1992 μέχρι και την εκλογή του διακόνησε ως Προϊστάμενος στον Ιερό Ναόν Αγίων Κωνσταντίνου και Ελένης Μοσχάτου. Προσέφερε σε διαφόρους τομείς του πνευματικού, κοινωνικού, φιλανθρωπικού και ποιμαντικού έργου της Ιεράς Αρχιεπισκοπής Αθηνών. Διετέλεσε από το 1993 Αρχειοφύλαξ της Ιεράς Συνόδου της Εκκλησίας της Ελλάδος και από το 2002 Ηγουμενοσύμβουλος της Ιεράς Μονής Ασωμάτων Πετράκη. 

Μητροπολίτης Λευκάδος και Ιθάκης εξελέγη στις 24η Ιουνίου 2008 και εν συνεχεία χειροτονήθηκε Επίσκοπος στις 27 Ιουνίου 2008. Η ενθρόνισή του στην πόλη της Λευκάδος πραγματοποιήθηκε το Σάββατο 2 Αυγούστου 2008.

Παραπομπές

Θεοφιλος
Έλληνες ιεράρχες
Κρανιά Λάρισας

Η Κρανιά είναι χωριό του νομού Λαρίσης. Βρίσκεται σε υψόμετρο 620 μέτρων, στην ανατολική πλευρά του Κάτω Ολύμπου. Κοντινά χωριά της είναι ο Πυργετός, η Ραψάνη και η Αιγάνη. Σύμφωνα με την απογραφή του 2011, ο πληθυσμός της Κρανιάς είναι 45 κάτοικοι. Το όνομα της το πήρε από το δέντρο Κρανιά ή κρανειά (επιστημονική ονομασία Cornus), το οποίο ευδοκιμεί στην περιοχή.

Παραπομπές 

Χωριά του νομού Λάρισας
Δήμος Τεμπών
Μίλοραντ Νεντελίκοβιτς

Ο Μίλοραντ Νεντελίκοβιτς (σερβικά : Милорад Недељковић) (Κνιάζεβατς 21 Νοεμβρίου 1883 - Γαλλία 1961) ήταν οικονομολόγος, καθηγητής του πανεπιστημίου, συγγραφέας και και υπουργός Εθνικής Οικονομίας στην Σερβική κατοχική κυβέρνηση Νέντιτς.

Βιογραφία 
Πατέρας του ήταν ο Μίλαν Στοΐκοβιτς και μητέρα του η Μάρα. Στο Βελιγράδι τελείωσε το δημοτικό σχολείο και το γυμνάσιο και έπειτα γράφτηκε στην νομική σχολή. Το 1907 πήρε διδακτορικό στις οικονομικές επιστήμες στο πανεπιστήμιο του Βελιγραδίου. Συνέχισε τις σπουδές του στα πανεπιστήμια της Βιέννης, του Μονάχου, του Λονδίνου και του Παρισιού.

Διετέλεσε διευθυντής της κεντρικής τράπεζας της Σερβίας στο Σεράγεβο, γενικός επιθεωρητής του υπουργείου οικονομικών, ο τότε διευθυντής του ταχυδρομικού ταμιευτηρίου. Ήταν καθηγητής οικονομικών στην νομική σχολή στην Σουμπότιτσα.

Συμμετείχε στον Β΄ παγκόσμιο πόλεμο όπου συνελήφθη το 1941. Μετά την επιστροφή του στην Σερβία προσχώρησε στην κυβέρνηση Νέντιτς ως υπουργός εθνικής οικονομίας . Μετά την λήξη του πολέμου διέφυγε στην Γαλλία όπου πέθανε το 1961 στην εξορία.

Παντρεύτηκε την ηθοποιό Ντεσάνκα Ντούγκαλιτς το 1931 και είχαν ένα γιο τον Μπόζινταρ Μπόσκο.

Άφησε ένα ογκώδες συγγραφικό έργο με θέμα την οικονομία, τα πιο σημαντικά έργα είναι:
 1907. Заштита сеоског поседа
 1909. Историја српских државних дугова, 306 страна. 
 1921. Основи политичке економије, 595 страна.
 1923. Наука о финансијама, 307 страна.
 1923. Економско-финансијска студија о држави - теорија чинилаца производње, теорија пореза, 50 страна.
 1929. Наш валутни проблем
 1933. Економски и правни проблем улога на штедњу, 71 страна.
 1933. Поглед на данашњу кризу и њено решење, 80 страна

Παραπομπές

Πηγές 
 

Σέρβοι οικονομολόγοι
Σέρβοι πανεπιστημιακοί
Σέρβοι συγγραφείς
Υπουργοί εθνικής οικονομίας της Σερβίας
Ιωάννης Τριανταφυλλίδης

Ο Ιωάννης Τριανταφυλλίδης (1913-1963) ήταν Έλληνας δικηγόρος και πολιτικός. Υπηρέτησε ως βουλευτής Έβρου από το 1956 ως το 1961.

Βιογραφία 
Γεννήθηκε το 1913, γιος του Γεωργίου Τριανταφυλλίδη.
Σπούδασε νομικά και εργάστηκε ως δικηγόρος στην Αλεξανδρούπολη. Στις εκλογές του 1956 εξελέγη  βουλευτής Έβρου με το Κόμμα Αγροτών και Εργαζομένων του Αλέκου Μπαλτατζή και επανεξελέγη στις εκλογές του 1958 με την ΠΑΔΕ. Στην εκλογική αναμέτρηση του 1958 ήταν πρώτος σε σταυρούς από το κόμμα του, με 6.201.

Πέθανε σε ηλικία 50 ετών στην Αθήνα στις 16 Νοεμβρίου 1963 και η σορός του μεταφέρθηκε στην Αλεξανδρούπολη με την κηδεία του να γίνεται στον ναό του Αγίου Νικολάου. Κατέλιπε σύζυγο και παιδιά.

Παραπομπές 

Βουλευτές Έβρου
Βουλευτές εκλεγμένοι με το Κόμμα Αγροτών και Εργαζομένων
Βουλευτές εκλεγμένοι με την Προοδευτική Αγροτική Δημοκρατική Ένωση
Ρέντινγκ ΦΚ

Η Ρέντινγκ ΦΚ (αγγλικά: Reading FC) είναι αγγλική επαγγελματική ποδοσφαιρική ομάδα από το Ρέντινγκ, η οποία αγωνίζεται στη Φούτμπολ Λιγκ Τσάμπιονσιπ. Τη σεζόν 2012-13 η ομάδα συμμετείχε στο Αγγλικό πρωτάθλημα ποδοσφαίρου ανδρών 2012-2013, αφού είχε κερδίσει την άνοδος της τη σεζόν 2011-12, κερδίζοντας τη Φούτμπολ Λιγκ Τσάμπιονσιπ.

Η ομάδα ιδρύθηκε το 1871 και είναι από τα παλαιότερα στην Αγγλία. Εντάχθηκε στη Φούτμπολ Λιγκ (Αγγλία) το 1920. Μέχρι τη σεζόν 2006-07 δεν είχε αγωνιστεί στην ανώτατη κατηγορία.

Η ομάδα αγωνιζόταν στο Elm Park για 102 χρόνια, μεταξύ του 1896 και του 1998. Μετακινήθηκε στο νέο Madejski Stadium, το οποίο πήρε το όνομα του από τον ιδιοκτήτη της ομάδας Sir John Madejski.

Η  Ρέντινγκ ΦΚ διατηρεί το ρεκόρ νικών στο ξεκίνημα μιας σεζόν πρωταθλήματος με 12 νίκες, τη σεζόν 1985-86. Επιπρόσθετα, έχει το ρεκόρ των περισσότερων βαθμών σε επαγγελματικό πρωτάθλημα με 106 βαθμούς την περίοδο 2005-06.

Παραπομπές

Εξωτερικοί σύνδεσμοι

 
 Supporters' Trust At Reading
 

Ρέντινγκ ΦΚ
Ποδοσφαιρικές ομάδες Αγγλίας
Ιδρύσεις ποδοσφαιρικών ομάδων το 1871
Τακσίμ ΣΚ

Η Τακσίμ ΣΚ είναι ένας αθλητικός σύλλογος από την περιοχή Πλατεία Ταξίμ-Μπέγιογλου στην Κωνσταντινούπολη, Τουρκία. Η ποδοσφαιρική ομάδα του συλλόγου αγωνίζεται στη Super Amateur League. Η ομάδα ιδρύθηκε το 1940 από μέλη της Αρμενικής κοινότητας της Κωνσταντινούπολης, με την ενοποίηση τριών ομάδων: Ateş-Güneş, Nor Şişli και Kalespor. Ο σύλλογος είχε παίκτες αρμενικής, εβραϊκής και ελληνικής καταγωγής, καθώς και τούρκικης σε όλη τη διάρκεια της ιστορίας του.

Συμμετοχές σε πρωταθλήματα
 Istanbul Amateur League: 1940-67
 Πρώτη κατηγορία ποδοσφαίρου Τουρκίας: 1967-68
 Τρίτη κατηγορία Τουρκίας: 1968-74
 Istanbul (Super) Amateur League: since 1974-...

Παραπομπές

Εξωτερικοί σύνδεσμοι
Επίσημη ιστοσελίδα
Team info @TFF.org

Ποδοσφαιρικές ομάδες Τουρκίας
Ιδρύσεις ποδοσφαιρικών ομάδων το 1940
Τακσίμ ΣΚ
Σίβασπορ

Η Σίβασπορ είναι ένας τουρκικός αθλητικός σύλλογος από τη Σεβάστεια της Τουρκίας (νυν Σιβάς). Ιδρύθηκε το 1967. Αγωνίζεται στο πρωτάθλημα ποδοσφαίρου Τουρκίας.

Ιστορία
Η Σίβασπορ ιδρύθηκε το 1967. Το απόγευμα της Κυριακής 17 Σεπτεμβρίου του 1967, ενώπιον 26.000 φιλάθλων στο στάδιο της Καισάρειας, η φιλοξενούμενη Σίβασπορ δέχθηκε γκολ από την Καϊσερί Ερσίγιεσπορ, αμφότερες ομάδες τότε της Β' Εθνικής του τουρκικού πρωταθλήματος. Οι φίλαθλοι της Σίβασπορ διαμαρτυρήθηκαν και άρχισαν να λιθοβολούν τους οπαδούς της γηπεδούχου στις κερκίδες του σταδίου, ενώ γρήγορα οι συμπλοκές επεκτάθηκαν και στον αγωνιστικό χώρο, καθώς 15.000 οπαδοί των δύο ομάδων συγκρούονταν επί αρκετό χρόνο χρησιμοποιώντας μαχαίρια, πέτρες, σπασμένα μπουκάλια και άλλα αντικείμενα. Ο αγώνας διακόπηκε και η αστυνομία παρενέβη, αλλά αμέσως έφτασαν στο στάδιο και στρατιωτικές μονάδες οι οποίες εφόρμησαν κατά των κερκίδων με εφ' όπλου λόγχη. Στον πανικό που ακολούθησε, 43 άτομα έχασαν τη ζωή τους και 700 τραυματίστηκαν, τα περισσότερα από τον συνωστισμό που προκάλεσε στις εξόδους η επίθεση του στρατού. Ασυγκράτητοι, οι ντόπιοι φίλαθλοι ξεχύθηκαν στους δρόμους της πόλης τους και επιδόθηκαν σε όργιο καταστροφών και λεηλασιών, ενώ οι εκ Σεβαστείας οδηγήθηκαν με στρατιωτικά οχήματα στη δική τους πόλη. Στη δε οδό Σεβάστειας-Καισάρειας αναπτύχθηκαν ισχυρές στρατιωτικές δυνάμεις, καθώς οι της Καισάρειας απείλησαν να εκστρατεύσουν κατά της Σεβάστειας και να την ισοπεδώσουν και αυτή. Η έκταση των επεισοδίων και η αναταραχή που επικράτησε επί ημέρες στις δύο πόλεις και τις ευρύτερες περιφέρειές τους, τόσο λόγω της βιαιότητας της καταστολής, όσο και για αμιγώς αθλητικούς λόγους, υποχρέωσε τον πρωθυπουργό της Τουρκίας Σουλεϊμάν Ντεμιρέλ να αναβάλει για 24 ώρες την προγραμματισμένη επίσημη επίσκεψή του στην Ε.Σ.Σ.Δ.

Ευρωπαϊκές συμμετοχές
ΟΥΕΦΑ Τσάμπιονς Λιγκ:

ΟΥΕΦΑ Γιουρόπα Λιγκ/ΟΥΕΦΑ Γιουρόπα Λιγκ:

Κύπελλο Ιντερτότο ΟΥΕΦΑ:

Συμμετοχές στα πρωταθλήματα 
 Πρωτάθλημα ποδοσφαίρου Τουρκίας: 2005–
 Πρώτη κατηγορία ποδοσφαίρου Τουρκίας: 1967–83, 1984–86, 1999–05
 TFF Second League: 1986–99
 Amateur League: 1983–84

Παραπομπές

Εξωτερικοί σύνδεσμοι 
 Επίσημη ιστοσελίδα
 Sivasspor's fan web site
 İstanbul Sivasspor Supporters Association web site 

 
Ιδρύσεις ποδοσφαιρικών ομάδων το 1967
Ποδοσφαιρικές ομάδες Τουρκίας
Σαριγέρ ΣΚ

Η Σαριγέρ ΣΚ είναι αθλητικός σύλλογος από την Κωνσταντινούπολη, Τουρκία. Ιδρύθηκε το 1940. Η ποδοσφαιρική ομάδα αγωνίζεται στην Iddaa League B. Έχει κερδίσει το Βαλκανικό Κύπελλο συλλόγων ποδοσφαίρου τη σεζόν 1991-21. Έδρα της ομάδας είναι το Yusuf Ziya Öniş Stadium.

Συμμετοχές σε κατηγορίες 
 Πρωτάθλημα ποδοσφαίρου Τουρκίας: 1982–94, 1996–97
 Πρώτη κατηγορία ποδοσφαίρου Τουρκίας: 1963–69, 1971–82, 1994–96, 1997–01, 2004–05
 TFF Second League: 1969–71, 2001–04, 2005–

Εξωτερικοί σύνδεσμοι 
 Επίσημη ιστοσελίδα

Ιδρύσεις ποδοσφαιρικών ομάδων το 1940
Σαριγέρ ΣΚ
Ποδοσφαιρικές ομάδες Τουρκίας
Πύλα

Η Πύλα είναι κοινότητα της επαρχίας Λάρνακας στην Κύπρο.

Περιτριγυρίζεται από τον κόλπο της Λάρνακας στα νότια, τα κατεχόμενα στα βόρεια και το τουρκοκυπριακό χωρίο Πέργαμος, τη Βρετανική βάση Δεκέλειας στα ανατολικά και τις κοινότητες Τρούλλων και Ορόκλινης στα δυτικά. Είναι ένα από τέσσερα χωριά που είναι εντός της "πράσινης γραμμής" ή νεκρής ζώνης, δηλαδή της αποστρατιωτικοποιημένης ζώνης μεταξύ των κατεχόμενων και των ελεύθερων περιοχών της Κύπρου που ελέγχεται από τα Ηνωμένα Έθνη. Τα άλλα τρία χωριά είναι η Αθηαίνου, οι Τρούλλοι και η Δένεια. Όπως και τα άλλα τρία χωριά, η Πύλα διοικείται από τις νόμιμες αρχές της Κυπριακής Δημοκρατίας με τη βοήθεια των Ηνωμένων Εθνών, όταν παραστεί ανάγκη.

Η Πύλα είναι μια ξεχωριστή κοινότητα στην Κύπρο. Είναι η μοναδική κοινότητα όπου οι αρχικοί κάτοικοί της, Ελληνοκύπριοι και Τουρκοκύπριοι, συνεχίζουν να συμβιώνουν στην κοινότητά τους σε ένα σχετικά ήρεμο περιβάλλον. Περίπου 850 ήταν οι Ελληνοκύπριοι και 487 είναι οι Τουρκοκύπριοι. Η κοινότητα έχει τρεις Ορθόδοξες εκκλησίες και ένα τζαμί.

Ιστορία
Η Πύλα είναι από τα πιο αρχαία χωριά της Κύπρου. Η αρχαιολογική σκαπάνη έχει φέρει στο φως τεκμήρια που καταδεικνύουν την ύπαρξη ανθρώπινης δραστηριότητας στην ευρύτερη περιοχή της Πύλας από την 3η χιλιετηρίδα προ Χριστού κατά την πρώιμη και μέση εποχή του χαλκού (2400 π.Χ.).
Κατά το Μεσαίωνα υπάρχει σαν κοινότητα. Σε αρχαίους χάρτες αναφέρεται σαν Pila ή Pilla.

Το όνομα Πύλα έχει Ελληνική ρίζα και μία εκδοχή είναι ότι προέρχεται από την Ελληνική λέξη "πύλη" πιθανώς γιατί ο οικισμός στα αρχαία χρόνια ήταν η μόνη είσοδος στην πεδιάδα της Μεσαορίας. 

Σημαντικός αρχαιολογικός χώρος βρίσκεται στην τοποθεσία Πύλα-Κοκκινόκρεμμος.

Πληθυσμός 
Ο πίνακας που ακολουθεί παρουσιάζει τον πληθυσμό του χωριού όπως καταγράφηκε στις απογραφές πληθυσμού που έγιναν στην Κύπρο.

Πρόσωπα
 Άννα Βίσση
 Λία Βίσση

Παραπομπές

Εξωτερικοί σύνδεσμοι 

Κοινότητες της Επαρχίας Λάρνακας